b'\n_START_ARTICLE_\nSeld\xc5\xbeukid\n_START_PARAGRAPH_\nSeld\xc5\xbeukid olid oguusi-turgi r\xc3\xa4ndh\xc3\xb5imude liit ja nende rajatud d\xc3\xbcnastia, kes valitsesid L\xc3\xa4\xc3\xa4ne-Aasias 11.\xe2\x80\x9314. sajandini, sh Seld\xc5\xbeukkide riiki (1037\xe2\x80\x931194) ja Rumi seld\xc5\xbeukkide sultanaati (1077\xe2\x80\x931307)._NEWLINE_D\xc3\xbcnastia sai oma nime K\xc3\xb5n\xc3\xb5ki h\xc3\xb5imupealiku Sald\xc5\xbeuki j\xc3\xa4rgi, kelle juhtimisel liikus h\xc3\xb5im S\xc3\xb5rdarja alamjooksu aladelt l\xc3\xb5unasse. Oguusi h\xc3\xb5imude hulka kuulunud seld\xc5\xbeukid peatusid 9.\xe2\x80\x9310. sajandil S\xc3\xb5rdarja ja Amudarja vahelisel alal, vallutasid 1055. aastal Safariidide P\xc3\xa4rsia. Seld\xc5\xbeukid islamiseerusid umbes aastal 985._NEWLINE_Seld\xc5\xbeukkide d\xc3\xbcnastia rajaja oli Togrulbek, kes valitses Seld\xc5\xbeukkide riiki (1037\xe2\x80\x931194) aastatel 1038\xe2\x80\x931063. Kairos resideerivad Abbassiidide d\xc3\xbcnastia valitsejad tunnistasid Togrulbekki 1055. aastast sultanina Bagdadis. Togrulbeki juhtimisel vallutati Horasan, Horezm, L\xc3\xa4\xc3\xa4ne-Iraan, Aserbaid\xc5\xbeaan ja Iraak._NEWLINE_Alp Arslani juhtimisel (1063. aastast) saavutasid seld\xc5\xbeukkide v\xc3\xa4ed 1071. aastal Manzikerti lahingus B\xc3\xbctsantsi \xc3\xbcle t\xc3\xa4htsa v\xc3\xb5idu, misj\xc3\xa4rel h\xc3\xb5ivati pea kogu V\xc3\xa4ike-Aasia, S\xc3\xbc\xc3\xbcria ja Palestiina._NEWLINE_11.\xe2\x80\x9315. sajandil liikusid seld\xc5\xbeukid edasi L\xc3\xb5una-Kaukaasiasse ja V\xc3\xa4ike-Aasiasse, luues islamiusulise seld\xc5\xbeukkide suurriigi._NEWLINE_Seld\xc5\xbeukkide riik saavutas oma suurima ulatuse 11. sajandi l\xc3\xb5pus, ulatudes Egiptusest Hiinani. V\xc3\xb5im kuulus riigis h\xc3\xb5imu\xc3\xbclikutele, kellele anti valitsemiseks suuri maavaldusi (iktaad). Seld\xc5\xbeukkide riik oli suurim Malik-\xc5\xa1ahhi surma ajal. Seld\xc5\xbeukkide vallutustel oli islamimaade ajaloos p\xc3\xb6\xc3\xb6rdeline t\xc3\xa4hendus; suurtel aladel, kus olid seni elanud peamiselt iraanlased, muutusid valdavaks turgi h\xc3\xb5imud, mis hakkasid tuginema rangelt sunniitlikule islamile ja b\xc3\xbcrokraatlikule ametnikkonnale. Seld\xc5\xbeukkide tungimine Palestiinasse ja V\xc3\xa4ike-Aasiasse oli \xc3\xbcks ristis\xc3\xb5dade ajendeid._NEWLINE_Seld\xc5\xbeukkide impeerium hakkas lagunema p\xc3\xa4rast Malik-\xc5\xa1ahhi surma 1092. aastal ning tema poegade vahel alanud v\xc3\xb5imuv\xc3\xb5itlust riigi valitsemise eest. P\xc3\xa4rast Malik-\xc5\xa1ahh I-se surma aastal 1095 jagunes impeerium mitmeks v\xc3\xa4iksemaks riigiks. P\xc3\xa4rast Malik-\xc5\xa1ahhi tulid v\xc3\xb5imule Kilij Arslan I Rumi seld\xc5\xbeukkide sultanaadis ja Tutush I S\xc3\xbc\xc3\xbcrias. Tutush suri aastal 1095, tema kaks poega Fakhr al-Mulk Radwan ja Duqaq hakkasid vastavalt valitsema Aleppos ja Damaskuses. See killustas S\xc3\xbc\xc3\xbcriat veelgi; Mosulis oli v\xc3\xb5imul atabek Kerbogha. Selline l\xc3\xb5hestumus L\xc3\xa4his-Idas tegi eurooplaste vallutustee Jeruusalemmani lihtsaks._NEWLINE_Ristis\xc3\xb5dade k\xc3\xa4igus vallutati aastatel 1096\xe2\x80\x931099 Esimeses ristis\xc3\xb5jas Vahemere idaosas Levandis Antakya ja Edessa linn ning moodustati ristis\xc3\xb5dijate riigid Edessa krahvkond 1098\xe2\x80\x931149 ja Antiookia v\xc3\xbcrstiriik 1098\xe2\x80\x931268._NEWLINE_Iseseisvunud sultanaatidest p\xc3\xbcsis k\xc3\xb5ige kauem Rumi seld\xc5\xbeukkide sultanaat (1077\xe2\x80\x931307).'